Forbundet Frie Fotografer

Forbundet Frie Fotografer (FFF) er en norsk, landsdekkende kunsterorganisasjon opprettet i 1974 for billedkunstnere som arbeider med fotobasert kunst. Forbundet skal både fremme kunstfotografiets stilling i Norge og samtidig ivareta fotokunstnernes fagpolitiske interesser.

 Historikk 
 Stiftelsen 
Forbundet Frie Fotografer (FFF) ble stiftet som fotografenes kunstnerorganisasjon 19. august 1974 på et konstituerende møte med fotografene Kåre Kivijärvi, Knut Harald Evensen, Åge Fermann, Frits Solvang, Arnt Sneve, Robert Meyer og Imre Hancz til stede. Møtet ble holdt i fotograf Åge Fermanns studio på Torshov i Oslo. Knut Harald Evensen ble valgt til foreningens første styreleder. Alle de medvirkende arbeidet som fotografer innen kunst, presse, teater og lignende, samtidig som de alle også arbeidet med individuelle prosjekter som kom inn under betegnelsen fri fotografi.

Stiftelsesdatoen 19. august regnes som fotografiets fødselsdag. På denne datoen i 1839 ble den første praktisk anvendbare fotograferingsprosessen, daguerreotypiet, offentliggjort i Paris.

I et brev til Norges Fotografforbund (NFF) en drøy uke etter stiftelsen, skrev styreleder Knut Evensen: «FFF har som hovedmål å arbeide for fotografiet som personlig uttrykksmiddel, eller ´fri fotografi´ som vi også har valgt å betegne det med. Konkret innebærer det at vi vil søke å bedre mulighetene for fotografiske bøker, utstillinger og andre måter å offentliggjøre fri fotografi på. Et mål er å arrangere minst en årlig utstilling av fri fotografi».

Det målet nådde FFF allerede ett og et halvt år senere da Fotografisk Vårutstilling ble arrangert for første gang i Oslo Kunstforening. På dette tidspunkt var FFF allerede anerkjent både av kulturdepartementet, Norsk kulturråd og de øvrige kunstnerorganisasjonene i Norge. FFF fikk tidlig forhandlingsrett med staten på lik linje med øvrige kunstnerorganisasjoner. I mai 1977 ble FFF en del av avtalen mellom staten og kunstnerorganisasjonene om utstillingsvederlag «når deres verk brukes ved statlige kunstutstillinger i inn- og utland».

I 1979 opprettet FFF Norsk Fotografisk Fond for å disponere vederlagsmidler og samme år gikk FFF inn som en av stifterne i Fotogalleriet i Oslo (etablert 1977). Fra 1988 ble Fotografisk Vårutstilling vist her.

I 1979 arrangerte FFF sin fem års jubileumsutstilling «Fotografi her og nå» på Henie Onstad kunstsenter på Høvikodden. Samme år ble FFF invitert til presentere en egen avdeling med fotografisk kunst på Høstutstillingen.

 Fotokunst i gallerier og museer 

 Fotogalleriet 
Fotogalleriet ble etablert som et privat galleri i et kjellerlokale i Oscars gate i Oslo i 1977. Tre personer sto som eiere, fotografene Tom Sandberg og Dag Alveng, samt bokhandleren Bjørn Høyum. Tilsammen var det 23 stiftere som deltok i opprettelsen av galleriet. I 1979 etablerte Forbundet Frie Fotografer og Fotogalleriet et samarbeid som har vart til dags dato, 2024. Dette samarbeidet gjør galleriet kunstnerstyrt, hvilket er i tråd med intensjonene til FFFs første styre, nemlig å etablere et kombinert kunstnerstyrt galleri og hovedkontor for FFF i Oslo. 

 Utstillinger ved FFFs femårsjubileum 
For å markere femårsjubileum arrangerte FFF i 1979 «Fotografi her og nå» på Henie Onstad Kunstsenter. Utstillingen var en medlemsutstilling som fylte de to største utstillingssalene; Store og Lille prisma. I jubileumsåret ble FFF også invitert til å avholde en egen medlemsutstilling på Høstutstillingen. 38 fotografer ble antatt.

 Høstutstillingen 
Statens kunstutstilling, høstutstillingen er en av de viktigste kunstinstitusjonene i Norge og åpnet i 1882 under studentersamfundets banner, men ble til Statens Kunstutstilling i 1884. I 1971, ble det for første gang vist fotografi på Høstutstillingen; det var et fotografisk verk av Kåre Kivijärvi som ble oppført under maleri i katalogen.  Fra 1980 har det hvert år vært vist fotokunst på Høstutstillingen, under kategorien «andre teknikker». I 2012 ble originale fotografiske verker av Edvard Munch vist  på Høstutstillingen.

 Vårutstillingen 
Norges eldste kunstnerorganisasjon Oslo Kunstforening var vert for vårutstillingen arrangert av FFF, som de første årene het «Fotografisk vårutstilling». I 1988 overtok Fotogalleriet vårutstillingen. Det var samme år som FFF ansatte sin første daglige leder, Ingrid Bjerke.

 FFFs virksomhet 

 Vederlag for bruk av fotokunst 
FFF har forhandlingsrett med staten for vederlag, og midlene fra disse forhandlingene forvaltes av Norsk Fotografisk Fond. Midlene skal fordeles tilbake til rettighetshaverne i form av stipender og støtte til virksomhet som er i rettighetshavernes felles interesser. Dette dekker også drift av FFF og støtte til Fotogalleriets utstillingsvirksomhet.

 Fotografenes Stipendutstilling 
Foruten å ivareta sine medlemmers politiske interesser og forholdet til offentlige myndigheter, er FFF også ansvarlig for den årlige Fotografenes Stipendutstilling som er grunnlaget for å fordele de statlige stipendene og garantiintekter som tilfaller det fotokunstneriske miljøet.

 Medlemskap 
FFF tar opp sine medlemmer etter et poengberegningssystem, der poeng oppnås på grunnlag av kunstnerisk utdannelse og/eller kunstnerisk virke. Det er utelukkende kunstneriske kriterier som legges til grunn for medlemskap i FFF.

 Drift 
FFF drives for midler bevilget av Norsk Fotografisk Fond og medlemsavgiften. FFF har en fast administrasjon som besørger organisasjonens daglige drift.

 Referanser 

 Eksterne lenker 



Kategori:Norske kulturorganisasjoner
Kategori:Norsk kunst
Kategori:Organisasjoner etablert i 1974
Kategori:Organisasjoner for fotografi